Sparede penge på asylområdet skal til nærområderne, ikke til Danmark. Det mener Dansk Folkeparti.

2016 har budt på 5000 asylansøgere til Danmark, hvilket er langt færre, end regeringen har sat penge af til på finansloven. Det viser en undersøgelse foretaget af De Radikale ifølge Berlingske.

Dermed er der potentielt et milliardbeløb i overskud i udviklingsmidlerne. De penge skal bruges i nærområderne og ikke tages fra bistanden, mener Dansk Folkeparti.

- Det er enormt glædeligt, at de stramninger, der er indført på asylområdet, har virket.

- Pengene til asylansøgere kommer fra udviklingsbistanden og er så trukket hjem, fordi der er kommet så mange flygtninge. Når nu der er ubrugte midler, så ser vi dem gerne brugt i nærområder, så vi kan dæmme endnu mere op for flygtningestrømmen, siger René Christensen, finansordfører ved Dansk Folkeparti.

DF enig med R

Dermed er Dansk Folkeparti helt på bølgelængde med De Radikale, der har fokus på, at ubrugte asylmidler ikke bliver hevet ud af udviklingsbistanden og brugt på andre sektorer.

- Vi tager da gerne en åben diskussion om, om der kunne blive midler tilbage til de kommuner, som har taget imod mange flygtninge og har brug for hjælp.

- Men vores prioritet vil være at sende pengene tilbage til nærområderne, hvor man får langt mere ud af hver krone, end man gør i Danmark, siger René Christensen.

Guld og grønne skove

Han ser gerne, at de ubrugte midler, der ifølge De Radikales undersøgelse kan ligge et sted mellem én og 2,6 milliarder kroner, bliver brugt målrettet og ikke bliver sendt bredt tilbage til puljen.

- Vi så gerne, at de bliver brugt helt målrettet i nærområderne med det formål at mindske flygtningestrømmen.

- Eksempelvis i kampen mod menneskesmuglere, der jo lover de her mennesker guld og grønne skove i Europa. Der ville vi gerne se på, hvordan man får stoppet det, siger René Christensen.